Krakeelrivier is 'n nedersetting langs die rivier met dieselfde naam in die Oos-Kaap, Suid-Afrika langs die R62 provinsiale pad. Die nedersetting is geleë aan die noordelike hange van Formosapiek in die Tsitsikammaberge waar die Krakeelrivier ook ontspring. Bykans al die huise in die dorpie is langs die rivier gebou. Baie van die mense in die omgewing het die van, Strijdom. Hulle is nasate van Matthijs Strijdom wat die eerste leningsplaas hier in 1770 verkry het. Die vader van JG Strijdom, die eerste minister van die Unie van Suid-Afrika (1954 - 1958), is hier gebore. Die naam van die rivier is afgelei van die Nederlandse woord Krakeel wat baklei beteken. Dit is 'n verbeeldingryke beskrywing van wat die water maak waar die twee riviere saamvloei - die Krakeel is 'n sytak van die Kougarivier. Lys van dorpe in Suid-Afrika "Hoofplek Krakeelrivier". Sensus 2011. Op Pad in Suid-Afrika. B.P.J. Erasmus. 1995. ISBN 1-86842-026-4